དེ་ནས་ལས་ཀྱི་གཞི་དངོས་ཏེ།ལབ་ཙེ་བརྩིགས་ཚུལ་ནི་གཏེར་འབུལ་ཟིན་ནས་ས་སྟེང་སྙོམས་ལ་གཙང་མ་བྱས་པའི་སྟེང་དུ་སྟག་གཟིག་གི་པགས་པའམ།ཟ་འོག་གང་རུང་གི་གཞི་བྱས་ཏེ་དབུས་སུ་སྲོག་ཤིང་བཞེངས།དེའི་རྒྱབ་ཏུ་རྟེན་འབྲེལ་གྱི་ཤིང་གི་རྩེ་མོར་སྲིད་པ་ཧུའི་ཕྱག་རྒྱ་བཏགས་ནས་དར་སྣ་ཚོགས་དང་ཤིང་ཐོག་སྣ་ཚོགས་ཀྱིས་བརྒྱན་ཏེ་བཞེངས།དེ་ལ་སྲོག་ཤིང་གི་རྩེ་མོ་ནས་ཏོག་གི་བར་རིམ་པ་བཞིན་རས་ཡུག་དཀར་དམར་མཐིང་སེར་ལྗང་ཁུ་རྣམས་ལྔས་ལེགས་པར་བཅིངས་ནས།མཚམས་བཞི་ལ་རྟེན་ཤིང་བཞི་ཀས་གཏུགས་ཏེ།དམུ་ཐག་དཀར་སེར་དམར་སྔོ་བཞི་ཀས་ཕྱོགས་མདོག་དང་མཐུན་པརའདོགས་ཤིང་ཕྱོགས་བཞིར་འཐེན་ཏེ་རྡོ་ལ་བཏགས་ནས་འདི་སྐད་དོ།།ཀྱེ་ཐག་དཀར་ཤར་དུ་འཐེན་པ་འདིར།།ས་བདག་ཆེན་པོ་སྟག་སྐྱ་བཞུགས།།དེ་རིང་ཡོན་བདག་འཁོར་བཅས་ལ།།མི་ཡི་ཕྱྭ་གཡང་དངོས་གྲུབ་སྩོལ།ཐག་སེར་ལྷོ་རུ་འཐེན་པ་འདིར།ས་བདག་གཡུ་འབྲུག་སྔོན་པོ་བཞུགས།།དེ་རིང་ཡོན་བདག་འཁོར་བཅས་ལ།།རིན་ཆེན་ཕྱྭ་གཡང་དངོས་གྲུབ་སྩོལ།།ཐག་དམར་ནུབ་ཏུ་འཐེན་པ་འདིར།།ས་བདག་ཆེན་མོ་བྱ་དམར་བཞུགས།།དེ་རིང་ཡོན་བདག་འཁོར་བཅས་ལ།།འཆི་མེད་ཚེ་ཡི་དངོས་གྲུབ་སྩོལ།།ཐག་སྔོན་བྱང་དུ་འཐེན་པ་འདིར།།ས་བདག་རུས་སྦལ་ནག་པོ་བཞུགས།།དེ་རིང་ཡོན་བདག་འཁོར་བཅས་ལ།།ཕྱུགས་ཀྱི་ཕྱྭ་གཡང་དངོས་གྲུབ་སྩོལ།།ནམ་མཁའི་འཁོར་ལོ་རྩིབས་བརྒྱད་ཀྱིས།།བཀྲ་ཤིས་ཕྱྭ་གཡང་དངོས་གྲུབ་སྩོལ།།ས་ལ་པདྨ་འདབ་བརྒྱད་ཀྱིས།།བཀྲ་ཤིས་འཁྱིལ་གཡང་དངོས་གྲུབ་སྩོལ།།ཞེས་བརྗོད་ཅིང་མེ་ཏོག་གཏོར།དེ་ནས་སྟོད་གཞི་ཡུལ་ལྷ་གཞི་བདག་གང་དེའི་མེས་པོ་དང་།ཕྱི་མོ་དང་།ཡབ་ཡུམ་དང་།ལྕམ་དྲལ་དགུ་རྣམས་སྲོག་ཤིང་གི་རྩེ་མོ་ནས་རིམ་པ་བཞིན་དུ་འདོགས་ལ།སྲོག་ཤིང་གི་མདུན་དུ་གོང་གི་སྦ་སྙུག་ཚིགས་གསུམ་གྱི་མདའ་དང་བཅས་པའི་བྲེ་པད་འདབ་ཀྱི་སྟེང་དུ་འཇོག་ལ།དེའི་ཕྱི་རོལ་དུ་འབྲུ་ཟན་ལས་བྱས་པའི་གཟུགས་རྣམས་བཞག་སྟེ།བྱང་བུའི་གཟུགས་བསྡོམས་པའི་དགུ་བཅུ་གོ་དགུ་ཡོད་པ་རྣམས་སྔར་གྱི་གོ་རིམ་བཞིན་འཇིམ་པ་བཟང་བོ་ལ་བཙུགས།ཕྱོགས་བཞིའི་སྒོ་སྲུང་བཞི་རྣམས་བཙུགས།དེའི་མཐའ་སྐོར་དུ་བཀྲ་ཤིས་ཀྱི་ར་བ་བྱ།དེ་ནས་མཁན་པ།ཤུག་པ།དུར་བ་སོགས་ཀྱིས་གུར་ཕུབ་བྱ།དེ་ནས་རྡོ་རྩིག་གྲུ་བཞི་བྱས་ཏེ།དེ་ལ་ཁྲབ་རྨོགས་སྟགམེ་མདའ།གྲི།རལ་གྲི།མདའ།མདུང་།རུ་མཚོན།འཕྱར་དར།མཁན་བྱ།ཤིང་རིགས་བལ་སྣས་བརྒྱན་པ།སྟག་པའི་རྩེ་རྒྱལ།སྦ་སྙུག་གི་རྩེ་རྒྱལ།སྦ་སྙུག་ཚིགས་གསུམ་རྣམས་མཛེས་པར་བྱ།དེ་ནས་རྡོ་རྩིག་ཟླུམ་པོ་བྱ།དེ་ནས་ཤིང་བཟང་བོ་དང་།ས་རྡོ་བཟང་བོས་ཞིབ་ཏུ་ལེགས་པར་བརྩིགས་ཏེ།ཅིས་ཀྱང་མི་ཆོད་པ་མི་ཤིག་པར་བྱས་ནས།དར་སྣ་ཚོགས་དང་།ཤོག་བུའི་དོང་ཙེ་སྟོང་ཕྲེང་སོགས་ཀྱིས་མཛེས་པར་བརྒྱན་ཅིང་།ཞོ་དང་མར་སྦྱར་བ་དང་།ཤིང་ཐོག་སྣ་ཚོགས་དང་།འབྲུ་སྣ་ཚོགས་གཏོར་ཏེ།ཕྱོགས་བཞིར་ཕྱོགས་མདོག་དང་མཐུན་པའི་རྡོ་བཞི་རྣམས་བཞག་ལ།ཕྱོགས་བཞིར་ལབ་ཙེ་ཆུང་བ་བཅུ་གསུམ་རེ་བྱ་སྲོལ་ཡོད་ཀྱང་།ད་ལྟ་དར་མི་ཆེ།འདིའི་སྐབས་སུ་ཞྭ་བོ་དང་།ལོང་བ།འཐེང་བོ།རྨེ་ཅན།གྲིབ་ཅན།བཤན་པ།རབས་ཆད།དམ་ཚིག་ཉམས་པ་རྣམས་གཏན་ནས་མི་འབྱུང་བ་གལ་ཆེ་བར་མ་ཟད།ཁ་སྨྲས་ངན་པ་དང་བཀྲ་མི་ཤིས་པའི་སྐད་ཆ་རྣམས་སྤངས་ནས་ཡོན་བདག་རྣམས་དད་པ་ཆེ་བ་དང་།ཐམས་ཅད་སྙིང་དགའ་ཞིང་།མི་དགའ་ལྷ་དགའ་དང་བཅས་བྲོ་འཁྲབ་པ་དང་།ནས་གཏོར་བ་ལ་སོགས་པའི་རྟེན་འབྲེལ་འགྲིག་པར་བྱེད་དགོས་སོ།།